Marydale

Marydale is 'n dorpie in die Noord-Kaap wat in 1902 deur die Nederduitse Gereformeerde Kerk gestig is en so genoem is na die vrou van G.P. Snyman, eienaar van die plaas Kalkput waarop die dorpie uitgelê is. Die bevolking is sowat 2 600. Die N10 nasionale pad gaan by die dorpie verby en die R383-streekroete kruis die N10 ook hier.

 Geskiedenis 
Marydale is as 'n kerkdorp gestig nadat G.P. Snyman sy plaas Kalkput in 1903 in erwe laat uitmeet en as kerkdorp met die naam Marydale aan die NG Kerk geskenk het. Marydale sou egter eers in 1917 as dorp geproklameer word. Marydale was ’n mooi, vrugbare, waterryke dorp wat baie belofte ingehou het. Die dorp het dorpsgronde vir weiding van byna 9 000 morge gehad. Marydale is 3.2 km vanaf Draghoender.

Die naam van die gemeente kom van Maria, die naam van die eggenote van ene P.G. Snijman, die oorspronklike eienaar van die plaas Witputs. Hy het by die stigting van die gemeente nog 108 onverkoopte erwe aan die kerkraad vir £950 verkoop. Hy het tevore alreeds 11 erwe geskenk vir ’n kerk, pastorie en geboue.

In 1904 verskyn ’n deputasie van Marydale voor die kerkraad van Prieska om te vra vir die stigting van 'n gemeente. Die kerkraad was egter oortuig dat die tyd nog nie ryp was nie. In 1905 begin Prieska met kwartaallikse buitedienste te Marydale. Die mense van Marydale het hierdie dienste so waardeer en die inwonertal het so toegeneem, dat die Kerkraad in 1911 besluit om 'n ekstra diens saam met die kwartaallikse dienste te hou. Vanaf 1915 kon die predikant van Prieska per trein na Marydale reis vir die buitedienste.

In 1916 word prop. C.J. Brink aangestel as hulpleraar om vir ses maande evangeliese werk op Marydale te doen. Die NG gemeente Marydale is op 10 November 1916 deur die ringskommissie van Britstown gestig. Die kerkraad is op 23 Desember bevestig en hulle het dadelik besluit om die dorp vir £950 oor te neem. Die skoolgebou is aanvanklik as aanbiddingsplek gebruik.

 Distrik 
Skaap- en beesboerdery is die vernaamste landboubedrywighede in die omgewing waar voorheen aansienlike mynboubedrywighede plaasgevind het. Die Koegas-asbesmyn, 24 km oos van die dorpie, was die grootste produsent van blouasbes ter wêreld. Die mynbousentrum op Westerberg was betreklik groot en het 'n oases in die droë omgewing gebied met welige tuine wat lemoene en ander vrugte asook groente opgelewer het. Die afname in die vraag na asbes het 'n erg nadelige uitwerking op die distrik gehad en die bedryf was verantwoordelik vir 'n nalatenskap van swak gesondheid onder inwoners wat aan asbesvesel blootgestel was.

Die plaaslike NG gemeente is in 1916 gestig, maar het ophou bestaan toe dit by die NG gemeente Prieska ingelyf is.

Die Boegoebergdam is naby geleë.

 Bekende boorlinge 
 Cobus Rossouw, akteur.

 Sien ook 
 Lys van dorpe in Suid-Afrika
 Draghoender
 Putsonderwater

 Bronnelys 
 Bulpin, T.V., Discovering Southern Africa. Cape Town: Discovering Southern Africa Publications cc, 2001.
 Maeder, ds. G.A. en Zinn, Christian. 1917. Ons Kerk Album. Kaapstad: Ons Kerk Album Maatschappij Bpkt.
 Olivier, ds. P.L. (samesteller), Ons gemeentelike feesalbum. Kaapstad en Pretoria: N.G. Kerk-uitgewers, 1952.
 Die geskiedenis van die gemeente Prieska op die Sinode van Noord-Kaapland se webtuiste . URL besoek op 4 November 2014.

 Verwysings 

Kategorie:Nedersettings in die Noord-Kaap